text: Maden er ikke pakket ind hos Britta
  01 december 2016 kl. 14.36
  Hver dansker bruger i gennemsnit over 150 kg emballage om året. Det er for meget mener en kvinde i Esbjerg, så nu har hun åbnet en emballagefri butik.
  Når man handler hos den nye butik Bring Bag i Torvegade i Esbjerg, så er det en god ide selv at tage en taske med. Butikkens navn "Bring Bag" betyder nemlig "medbring taske" på engelsk.  
  Og det skal man gøre, fordi alle butikkens varer er i løs vægt. Og det er praktisk mener butikkens ejer.
  - Så kan man købe det, man har brug for. Hvis man fx har en trendy opskrift, og man tænker, hvor tit kommer jeg lige til at bruge det krydderi eller den meltype, så kan man købe den mængde, man har brug for, fremfor at man skal til at have det til at ligge på lager, forklarer butiksindehaveren Britta Kulmbach Gyldenklev til TV SYD.
  Det er i dag, torsdag, at butikken  åbner, og hun har glædet sig. 
  - Det her er mit helt eget. Det her er for vildt. Det var slet ikke meningen, at jeg skulle starte en butik, men så så jeg, at lokalerne var ledige, og så tænkte jeg, ej, nu gør jeg det, fortæller Britta Kulmbach Gyldenklev.
  Britta Kulmbach Gyldenklev, butiksindehaver, Esbjerg: "- Jeg er spændt på, hvordan esbjergenserne tager imod det. Om de synes, det er spændende, eller om de synes, det er for popsmart."
  Butikken har beholdere stablet op ad væggene med ta-selv mel, ta-selv dadler, -gryn, -ris, -nødder og krydderier. Ideén er, at man enten selv medbringer emballage og vejer de varer af, som man vil købe. Man kan også vælge at købe poser med fra butikken, men de er i genbrugspapir, så de belaster miljøet mindst muligt.  
  Hver dansker bruger i gennemsnit over 150 kilo emballage om året, men det er ikke nødvendigt, mener Britta Kulmbach Gyldenklev, der blot håber at esbjergenserne er klar til hendes nye konceptbutik.
  - Jeg er spændt på, hvordan esbjergenserne tager imod det. Om de synes, det er spændende, eller om de synes, det er for popsmart, siger Britta Kulmbach Gyldenklev til TV SYD.
  